《次韵端礼谢郭宰载酒相访之什》
宋代·李处权

贤哉令尹出名胄，百里歌谣不容口。
岂弟父母今信之，视民恐伤如足手，
讼庭端可置雀罗，若网在纲无杂糅。
万顷之陂黄叔度，云梦何止吞八九。
潘岳无事只种花，陶潜有巾惟漉酒。
三公九卿唾不取，金印从渠大如斗。
刘君语默端可人，固知十室忠信有。
五经腹笥贯今古，决疑索隐如瓜剖。
小圃风烟似洛阳，翠微不减绿野堂。
会闻激烈歌时康，不负抵掌工雌黄。
何时赠扇乃有语，向来仁风已奉扬。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。